als_Latn dik_Latn sag_Latn
Pas ngjarjes së rëndë që tronditi qytetin e Vlorës ditë më parë, shumë hipoteza u hodhën se kush ishte shënjestra. Burimet bëjnë me dije se ka dyshime të forta se krimi i rëndë, me pasojë ekzekutimin e dy personave, mund të këtë ndodhur për hakmarrje apo larje të hesapeve për shkak të veprimtarive në të kaluarën e Erven Hysenit, në kohën kur ai ka jetuar në Spanjë. Në këtë atentat mbetën të vrarë kreu i OSHEE-së, Roland Saliu dhe pronari i televizionit “Vlora Channel”, Mirvjen (Erven) Hyseni.
KREU i OSHEE-së, Roland Saliu, mbeti viktimë e atentatit të ndodhur në verandën që shërbente si lokal, në hotel “Vlora”. Po në këtë godinë ndodhen edhe studiot e televizionit ku pronar ishte Mirvjen Hyseni.
Saliu, 44 vjeç, baba i dy fëmijëve, është viktimë e rastësishme dhe nuk ka qenë objektiv i atentatit. Nga verifikimi i kamerave të sigurisë, rezulton se ai ka qenë në një tavolinë ngjitur me atë të Hysenit. Madje në momentin kur ka ndodhur krimi, ai ka qenë në këmbë, gati për t’u larguar.
Pistat e hetimit
Hetuesit po analizojnë çështjen e ndonjë veprimtarie kriminale, kryesisht me drogë. Një tjetër pistë ka të bëjë me angazhimin si pronar i një televizioni dhe një tjetër pistë është ajo e ndonjë konflikti të mundshëm kohëve të fundit. Përpos tyre, policia nuk përjashton atë të një lidhje të mundshme me atë të masakrës së Çoles, ku mbetën të vrarë tre të rinj.
Para vitit 2000, vit në të cilin ai u kthye përfundimisht në Vlorë për të ngritur disa biznese, Hyseni ka jetuar në emigracion në disa shtete, më së shumti në Itali dhe në Spanjë. Për këtë arsye, grupi i hetimit janë duke verifikuar nëse ky shtetas ka qenë i përfshirë në ndonjë veprimtari kriminale në këto dy vende, ç’ka mund të ketë sjellë pasojë ndonjë hakmarrje apo larje hesapesh ndaj 40-vjeçarit, baba i një vajze të vogël.
Dyshimet më të forta kanë të bëjnë me aktivitetet kriminale të tij në Spanjë, kryesisht me drogën. Një tjetër pistë ka lidhje me angazhimin e tij si pronar i televizionit lokal “Vlora Channel”.
Burimet janë të rezervuara sa u përket të dhënave të detajuara në lidhje me këtë pistë, por nuk përjashtohet dyshimi se ngjarja mund të ketë lidhje me ndonjë kronikë të transmetuar në këtë media, apo edhe shkaqe të tjera që kanë lidhje po me pozicionin e tij si pronar i TV-së.
Ndërkaq, një tjetër pistë në të cilën është përqendruar policia është edhe ajo e ndonjë konflikti të kohëve të fundit. Për këtë shkak po verifikohen tabulatet për të verifikuar thirrjet dhe mesazhet në telefonin e tij.
Në lidhje me këtë dyshim janë marrë në pyetje edhe persona që kanë qenë më afër tij, kryesisht staf i lokalit ku Hyseni shpenzonte një pjesë të konsiderueshme të kohës, madje shpesh edhe për takime që kishin të bënin me aktivitetet e tij të biznesit.
Veç këtyre pistave, blutë nuk përjashtojnë as një lidhje të mundshme me atë të masakrës së Çoles, ku mbetën të vrarë tre të rinj. Njëri prej tyre, konkretisht Haki Rakipin, 40- vjeçari Hyseni rezulton se e kishte djalë daje.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn